次韻唐立夫永川五柳堂堂李齊年所建十年間三易名立夫作令爲復之
作者：李石
朝代：宋

paragraphs: 我與李侯初不熟，但聞弦歌政聲速。
永川鷄犬數山外，迄今語言猶可錄。
向來官舍卜清疎，把酒橫琴僅容足。
眼前可無起予者，故作斜川著行錄。
不妨奄有靖節名，此堂岌岌柳英英。
易名伐樹公則去，名尚可復柳易生。
唐侯初來理前事，收拾神名還舊地。
坐令軒冕爭奪心，各有田園蕭散意。
古人陳迹那復論，丈夫志氣高入雲。
因知特起豪傑士，不待西伯還明君。